Giftet seg på drop-in – tar bryllupsmiddagen på Egon
Paret har ikke hatt lang tid på å planlegge bryllupet, og årsaken til den korte fristen er ganske enkel.  Valentinsdagen kan brukes på flere forskjellige måter. Noen går for en romantisk middag, andre går for bryllup. For flere kirker i Norge har onsdag tilbudt drop-in-bryllup.  Og det har folk benyttet seg av.  Det nå nygifte paret Maria Inez Alvarez Bingen (26) og Marcus Furubråten (26) var aldri i tvil: De skulle gifte seg på drop-in i Årnes kirke. Økonomi  26-åringene har derimot en litt annen grunn for hvorfor de velger å gjøre det på den enkle måten.  – Vi gidder ikke å bruke så mye penger på bryllup. Det er så dyrt, sier Maria til VG.  Blomsterdekorasjoner har de fått sponset av tanten og onkelen hennes.  – Det eneste som kommer til å koste oss penger i dag er middagen, sier hun og legger til at de har reservert bord på Egon.  Det er nemlig favorittrestauranten til brudeparet. Tilfeldigvis hadde de allerede en reservasjon på spisestedet i anledning valentinsdagen.  – Marcus spiser gjerne biff, og jeg tar enten det eller noe annet jeg er glad i, svarer Maria om hva som står på menyen for kvelden.  Paret er redd for spesielt en ting – å falle på kirkegulvet.  – Jeg fikk litt nerver i dag, og tenkte: Shit, nå skjer det.  – Og så er jeg litt redd for å gå på trynet. Jeg har sommerfugler i magen, legger hun til.  VG møtte det nygifte paret kort tid etter vielsen. Da var sommerfuglene borte.  – Det var skummelt, men gøy, sier bruden.  – Jeg synes det var mest spennende, skøyt brudgommen inn.  Se video av Maria (26) og Marcus (26) sin vielse lenger ned i saken. Lang forlovelse  26-åringene i Årnes var ikke de eneste som valgte drop-in bryllup på Valentinsdagen.  Også Ståle Olsen (33) og Kristina Olsen (40) valgte å gå for samme variant. Brudeparet fra Egersund har vært forlovet i seks år.  – Og bryllup har stått på planen veldig lenge. Det forteller Kristina til VG.  For med en travel hverdag, fem barn og coronapandemi som kom i veien, gikk ikke bryllupsplanene helt som håpet.  Men: Tilfeldigvis kom Kristina over en annonse i lokalavisen. I Egersund kirke kunne de onsdag gifte seg på drop-in. Og bruden klarte ikke å la tilbudet gå.  Så, på selveste valentinsdagen, ga hun og Ståle Olsen (33) hverandre sitt ja.  Når VG slår på tråden onsdag morgen er det en spent stemning i andre enden.  – Jeg har litt nerver ja, sier Ståle og legger til at han er aller mest spent på å gå opp kirkegulvet. Kristina tar raskt over ordet og bekrefter forlovedens nervøsitet. – Han er en type med litt uflaks. Plutselig går beina i krøll, sier hun lattermildt.  Bruden har imidlertid ikke helt hvilepuls selv.  – Jeg er litt nervøs, jeg og. Men det handler om den oppmerksomheten som blir rettet mot oss. Også blir jeg veldig fort sentimental hvis andre blir preget av stunden.  – Nå er langbordet pyntet  Begge to har derimot ikke hatt like mye tid til å kjenne på bryllupsfeberen.  – Dette har faktisk ballet litt på seg. Nå er langbordet pyntet, vi har bestilt inn mat og fått kaker. Dette ble plutselig litt mer enn vi hadde tenkt.  – Og nå har jeg bestilt frisørtime og brudebukett, legger hun til.  Ståle derimot – han er ikke like travel før kirkeklokkene ringer: – Jeg får ta meg en dusj og få på meg finstasen. 
VG har snakket med to par som har giftet seg på drop-in på valentinsdagen Et par fra Egersund har hatt ni dager på å planlegge bryllupsfesten, mens paret fra Årnes skal feire alene på restauranten Egon Begge parene var nervøse i forkant av seremonien, og krysser fingrene 